Il-bejgħ f'Diċembru fost l-aħjar fl-UE F'Diċembru li għadda l-bejgħ mill-ħwienet f'Malta kien fost l-aħjar meta mqabbel mall-bqija tal-pajjiżi fl-UE. Dan kien konfermat mill-aħħar statistika tal-Eurostat li qabblet in-negozju li sar fl-aħħar xahar tal-2020, sena karatterizzata mill-Covid19. Il-bejgħ f'Diċembru f'Malta kiber kemm fuq l-istess xahar tal-2019 u anke fuq Novembru ta' qablu. Il-Prim Ministru Robert Abela rreaġixxa għal din l-aħbar fejn irrimarka li r-riżultati ta' Malta kienu sitt darbiet aħjar mill-medja fl-UE. Fil-fatt fuq Novembru 2019 il-bejgħ żdied bi 2.6% meta l-medja tat-tkabbir fl-UE kienet ta' 1.4% fil-pajjiżi membri u ta' 2% f'dawk li għandhom l-Ewro bħala l-munita tagħhom. Malta kellha l-ħames l-ogħla żieda wara Franza, li rat il-bejgħ jiżdied bi 22.3%, il-Belġju bi 15.9%, l-Irlanda bi 11.4% u l-Awstirja b'6.7%. Meta mqabbel ma' Diċembru 2019 il-bejgħ fil-ħwienet Maltin kiber bi 3.3% meta l-medja fl-UE kienet ta' 0.5% u fiz-Zona Ewro 0.6%. Kienu biss l-Irlanda bi 11.1%, Franza b'9.1%, il-Polonja b'4.5% u l-Belġju bi 3.6% li kellhom rati ogħla minn ta' Malta fejn jidħol bejgħ. Fil-maġġoranza tal-pajjiżi tal-UE Diċembru ra l-bejgħ jonqos meta mqabbel max-xahar ta' qablu u ma' Diċembru u ftit kienu l-pajjiż li raw żieda.